## Ivace+i Internacional atrau negoci a la Comunitat Valenciana amb la invitació de prop de 1.600 compradors internacionals durant 2024

*** Les missions inverses d’empreses importadores són accions molt valorades per les empreses valencianes
* Estes iniciatives faciliten nous contactes comercials a les empreses sense eixir de la Comunitat Valenciana**

Un total de 1.525 empreses importadores internacionals han visitat la Comunitat Valenciana i han conegut l’oferta d’empreses valencianes en les missions de convidats internacionals organitzades per Ivace+i Internacional durant 2024.

La consellera d’Innovació, Indústria, Comerç i Turisme, Marián Cano, ha explicat que estes missions permeten a les empreses valencianes realitzar interessants contactes comercials sense eixir de la Comunitat Valenciana.

“Convidem compradors de tot el món perquè adquirisquen els productes de la Comunitat i establisquen relacions comercials amb les nostres empreses, que ens permeten situar els nostres productes en mercats estratègics”, ha explicat Cano.

En este sentit, Marián Cano ha assenyalat la “importància de facilitar al màxim el contacte amb potencials compradors perquè continuen obrint mercats i ampliant la seua internacionalització”.

Durant 2024, Ivace +i Internacional ha desenrotllat un total de 21 missions inverses integrades per prop de 1.600 compradors internacionals. En estes accions, dirigides tant a certàmens internacionals celebrats a la Comunitat Valenciana com a accions sectorials, han participat 704 empreses de la Comunitat Valenciana.

“Estes accions ens permeten, a més -ha indicat Cano-, promocionar el nostre territori i el potencial de la nostra indústria a prescriptors i compradors, un valor fonamental per a continuar ampliant la promoció de la marca Comunitat Valenciana”.

Durant 2024, Ivace+i Internacional ha organitzat missions de convidats internacionals en els certàmens Cevisama, Hàbitat València i Textil Hogar, Home Textiles Premium, a les quals se sumen les celebrades amb motiu dels certàmens Fimi, Futurmoda, Iberflora, Día Mágico, Maderalia i Eurobrico, entre altres.

Així mateix, s’han organitzat missions inverses directes, integrades per compradors interessats a conéixer un sector específic, com la celebrada per al sector de l’horticultura procedent d’Algèria; la coordinada amb el sector de la dansa, amb la participació de representants de direcció, programació i producció de països europeus, o l’organitzada amb 17 empreses distribuïdores del Regne Unit per al sector tauleller, entre altres.

També el sector vitivinícola ha cridat l’atenció de les empreses importadores. S’han realitzat accions com la missió integrada per 17 empreses importadores procedents de 17 països i s’han desenrotllat prop de 400 reunions de treball entre cellers valencians i importadors internacionals.

Fecha: 29/12/2024